Folketing
2005-04-05

Jeg vil sige til hr. Kristen Touborg, at vi jo begge to ved, hvordan det er i fjordområderne. Vi har rødder i fjordområderne begge to, om man så må sige, og vi ved, hvilke forhold der gør sig gældende. Vi ved også alle sammen lidt om, hvor mange der egentlig kan fiske efter muslinger. Det er da klart, at det, hvis der er 1.000, der fisker efter muslinger i en fjord, ikke kan være rentabelt, og det gælder, uanset hvad man vil. Der kommer jo ikke flere muslingefiskere til, end hvad der er rentabelt. Det er, som om det her skal gøres til, at der i fremtiden vil blive store kvoter, at der vil blive store millionfortjenester på muslingefiskeri, og så begynder man at sammenligne med det øvrige fiskeri, som EU efterhånden har ødelagt ved deres indgriben i, hvordan dansk fiskeri kan fungere. Det er slet ikke Dansk Folkepartis tanker. Vi er ikke indstillet på, at muslinger skal underlægges EU's kvotelovgivning som andet fiskeri. Der vil vi gøre vores til at undgå den situation, og den situation, som hr. Kristen Touborg opregnede, kan jeg kun forestille mig kan komme til at gælde, hvis EU blander sig i det. (Kort bemærkning).